## Educació incorpora la condició de resident en algun dels municipis afectats per la riuada com a motiu per a sol·licitar una comissió de servici

*** El director general de Personal Docent ha presentat als sindicats les novetats de les comissions de servici per al pròxim curs
* La proposta de la Conselleria és obrir el termini per a presentar les sol·licituds entre el 6 i el 20 de maig**

La Conselleria d’Educació, Cultura, Universitats i Ocupació ha incorporat com a nova causa per motius mèdics i socials en les comissions de servici ser resident en algun dels municipis afectats per la riuada, segons l’annex del Reial decret llei 6/2024.

El director general de Personal Docent, Pablo Ortega, ha presentat este dijous als sindicats les novetats del procés de les comissions de servici per al curs 2025-2026 a la Comunitat Valenciana.

La proposta de la Conselleria d’Educació és publicar la convocatòria d’este procés durant els primers dies d’abril i que el termini per a presentar sol·licituds estiga disponible entre el 6 i el 20 de maig.

Com en anys anteriors, hi haurà dos modalitats per a les comissions de servici: primer els motius mèdics i socials, i segon l’interés professional. “El projecte de resolució planteja un marc més obert, la qual cosa permet participar tant al professorat amb destinació definitiva com al que té destinació provisional”, ha indicat el director general.

Així mateix, una altra de les novetats en este procés és la modificació del criteri de participació per “interés particular”, que passa a denominar-se “interés professional”. “Esta modalitat serà exclusiva per al personal funcionari de l’àmbit de gestió de la Generalitat i s’ordenarà segons la puntuació obtinguda mitjançant un barem de mèrits. La participació amb esta modalitat no requerirà aportar documentació addicional, ja que es baremaran únicament els mèrits que l’Administració ja té registrats”, ha afegit Pablo Ortega.

En esta modalitat “d’interés professional” es tindran en compte mèrits com l’antiguitat en la funció pública docent; pertinença al cos de catedràtics (només aplicable en Educació Secundària); acompliment de càrrecs directius; competència digital docent; coneixement de llengües estrangeres; coneixement del valencià i formació permanent del professorat registrada durant els últims 5 anys.

Fecha: 27/03/2025